khistorydata/jeongjo-sjw-relations huggingface dataset:
정조 10년 · 목
禮曹啓言。卽接 寧陵參奉金履修所報則 陵上咫尺之地。沙汰處甚多。修築之擧。不容少緩。本曹堂郞請奉審後稟處。敎曰。沙汰處長廣。若是闊遠。極爲驚悚。不可不待潦節差過。卽當始役。左承旨卽爲進去。奉審以來。 英陵補土時。使役牌將中幹事者一人率往。修改處形便。一一尺量。圖形以來。又敎曰。 寧陵沙汰有頉處。雖令承宣奉審。係是曲墻近處。夙宵以此憧憧。不敢弛心。何待承宣復命修改。當待秋晴時。其前潦雨。安知無加頹之患。卽令畿伯。往復相議于補土堂上。仍自巡營嚴飭本邑牧使。使之進去奉審。沙汰處覆以空石。俾無更頹之弊事。分付京畿監司處。
정조 10년 · 강
命銓曹。以黃景源付判樞。李尙蕃收用。
정조 10년 · 목
敎曰。碑文書寫官黃景源職銜。始聞知矣。陞資之後。尙未經判樞云。明日政加設啓下。又敎曰。昨冬因言端。語到故水使李陽重事。仍以李尙蕃收用之意已有筵敎。且於伊後宣諭之行。亦多效勞。明日政。勿論內外將及五將收用事分付。又敎曰。李尙蕃除職傳敎。誤認矣。今聞是堂下云。以當下窠擬入。
정조 10년 · 강
命內醫院。以金光國還付首醫。
정조 10년 · 목
該院啓言。掌務官李周憲稱以病重。任自出去。請汰去。從之。敎曰。醫官之罪。可勝言哉。非渠輩。豈有此事。昨日重臣疏擧。誠變怪。從玆以往。事關提調。將不得開口而可否。後弊豈但止於難言。重臣所謂憂慮云云。政是自道。惜乎。以此重臣之老鍊。有此擧措也。此重臣初叨藥院。院務尙未諳。蔘黃剩縮。決無以領略。若非渠輩之往愬。豈有此題外之疏辭乎。戶判擧條中。斷無不足之理云云。彼雖以疑怪爲言。而予則曰。戶判之不以爲元無不足之事。而曰以斷無不足之理云者。太失於巽軟。宜其見侮於重臣矣。朝家非不知奸狀。姑不査櫛。出於不察淵魚之意。則渠輩乃敢極意跳踉。殆若搏戰者決勝負然乎。一院之事。首醫主張。康命吉渠以首醫。焉逭首謀之律乎。大抵命吉。近來頗有懶惰之習。少無畏怯之意。甚至以下敎於渠之事。使掌務官。傳於前提調。此事至發於昨日推問時。渠之腰犀頂玉。專由愼口二字。則到今手滑氣張之後。反效以前醫官輩言語納謟之習。其在懲後礪他之道。定配之典。烏可己乎。特以術業猶有可取。亦有近日看護之事。姑且十分寬恕。只命削渠官版。而以渠蒙被國恩之人。飽颺至此。則諸凡醫官之犯罪干科者。何足云云。今此權置院中。在渠已再生矣。豈或復廁首醫之任。首醫則永汰。向來所犯。罰已行矣。金光國還屬本院。以首醫供職事分付。
정조 10년 · 강
召見咸興 璿泒執事于重熙堂。
정조 10년 · 목
璿泒執事曹司五衛將李德溥等。呈進上單子。殿宮各獻栢子三斗。石茸三斗。昆布七同。敎曰。爾等能念踵美之義。有此獻御之擧。不在物也。所貴者爾等誠意。物種當用於祭需。爾等回還糧資及賞物。依判下領受。爾等當召見。來待。經入侍後。依舊例入哭殯宮。○賞賜璿泒執事。幼學李宗赫李載暘。各胡椒一斗。白綿紙五束。丹木八斤。白磻八斤。回糧米一石。錢二十兩。僉知李次東。胡椒一斗。筒箇一部。丹木八斤。白磻八斤。回糧米一石。錢二十兩。曹司五衛將李德溥。胡椒二斗。筒箇一部。丹木十斤。白磻十斤。回糧米一石。錢二十兩。 慈殿賞賜。李宗赫李載暘李次東李德溥。各胡椒五斤。丹木五斤。白磻三斤。 慈宮賞賜。李宗赫李載暘李次東李德溥。各胡椒五升。丹木五斤。白磻三斤。中殿賞賜。李宗赫李載暘李次東李德溥。各胡椒五升。丹木五斤。白磻三斤。
정조 10년 · 강
命內侍訴告。先呈內府。
정조 10년 · 목
政院啓言。伏聞日昨。內官爲本院下隸所侵侮。往復中部官員。至於移送秋曹之境云。院隸與內官不相干涉。而有此侵侮。誠極痛駭。院隸令攸司嚴治。而內官之恐喝部官。部官之曲循內官。俱合重勘云。敎曰。雖是未入仕之中官。逢辱於院隸。則無論渠之先損與否。宜有雪耻之心。來呈內府。以待處分。徑訴當部。無異越訟訴。至於使部隸往復。尤關後弊。若此不已。將至有當面談話之擧。當該部官爲先刊汰。令該府拿問重勘。該中官令內侍府從重勘罪。以嚴內外之分。院隸事。下隸與中官。自有等級。以辱說相加。固極痛駭。況內外至嚴。則以外司下屬。與內官焉敢接言。可謂兩罪俱發。不可不各別痛繩。該隸令攸司照律嚴治。又敎曰。因此有不可不提飭者。內寺屬於內府。凡有可訴可告之事。先呈內府。入啓轉聞。以待朝家處分。而今番事。渠則來告該掌中官。謂以不關於內府。不卽提稟。是何異於使之爲之。該中官當嚴處。問于內府拈名捧現告以入。以此傳敎。竝下廟堂。令廟堂分付法司及五部。若無內寺府轉啓文跡之粘錄來呈者。雖大於此之事。切勿聽理。直爲草記。諸道一體知委。
정조 10년 · 강
以林錫喆李鼎揆李泰永爲承旨。前望也。
정조 10년 · 강
承旨李鼎揆上疏辭職。賜例批。
정조 10년 · 목
疏略曰。向於銀臺待罪之日。忽叨薇垣特除之命。事在前席倉卒之際。時値臺啓停連之會。諸罪人關係之輕重。負犯之如何。臣實茫然不知。旣不能若口力爭。終未免容易停啓。退聞輿論。徐觀啓草。則許多凶孼。罔非干連劇逆。國人之所共誅者也。果然三司迭發。聲罪至嚴。臣方自劾之不暇。人言之來。尙誰怨尤。伏乞亟削臣職。以肅朝網。
정조 10년 · 목
以申耆孟至大爲校理。趙弘鎭爲副校理。趙尙鎭爲大司成。李遠培爲羅州牧使。金晚淳爲 貞陵參奉。黃景源爲判中樞府事。鄭汝坤爲忠淸水虞候。○平安道順川郡。疊授嘉善玄順强崔處岌趙命圭。老職加資下批。
정조 10년 · 강
遣禮堂。詣 愍懷墓奉審。
정조 10년 · 목
禮曹啓言。卽接 愍懷墓守衛官所報則今番潦水。 墓上曲墻崩頹。白虎內一處沙汰云。本曹堂郞請進去奉審。敎曰。値今農時。堂上一員進去奉審。
정조 10년 · 강
召見魂宮都監堂上于殯宮。
정조 10년 · 목
禮曹判書尹蓍東啓言。發靷時。陪從群官闕門外序立。神帛輦及大輿至。鞠躬祗迎。以次乘馬陪衛。載于補編。而宣仁門外御路狹窄。群官來會。人馬雜還。班次難以整齊。人物或慮致傷。陪從群官與都監堂郞差備官。竝步從。至板廛屛門。始許乘馬。則似無狹隘紛亂之弊。戊申已例。又有可據。今番請依此擧行。從之。又啓言。再虞祭禮畢後。魂宮後苑神帛埋安事。前已稟定儀節。則當依補編。令大祝擧行矣。前一日。魂宮都監堂郞及禮曹堂郞。預相潔地定標。而埋安時亦爲眼同陪進。恐合事宜。從之。○敎曰。朔望久未親奠。明當親行。而日熱如此。只二品以上參班。親奠時刻。寅初爲之。開門差早。○敎曰。假別監等頭巾淨手次。自禮葬都監量宜上下。令日差定假別監。領率牌將等繩鞋次。亦爲量宜上下。○墓所都監。以魂遊石畢磨正。碑閣定礎後立柱上樑啓。敎曰。日熱如此。卿等果皆無事董役乎。員役及匠募等。亦皆分饋馬品乎。雖一人。無或有中暑之事。以副予意事。卿等知悉。今下丸劑。堂郞祗受。員役等處亦爲分給。匠募則馬品優數煎置分給。內下胡椒如已盡用。宣傳官處附奏。○堂上二。各淸心丸五。安神丸十。木瓜丸七。蘇合元十。都廳一。郞廳四。監造官四。別工作一。分差官二。都給淸心丸二十四。安神丸三十六。木瓜丸三十六。蘇合元三十六。相地官四。各淸心丸二。安神丸五。木瓜丸五。蘇合元五。別看役工匠邊首員役等處。都給大安神丸六。安神丸二十三。木瓜丸六十。 蘇合元八十。
정조 10년 · 강
命湖南伯敎諭書祗受日子。據實狀聞。還穀蠲減。着意擧行。
정조 10년 · 목
宣傳官李周鳳馳啓。全羅監司沈頤之處。所傳密符。以敎諭書尙未下來。不得傳授。敎曰。密符傳授何等莫重。而敎諭書尙不下去云。近來院吏所爲皆如此。計其伊後日子。似已齎傳。而後弊所在。不可以下吏歇看。不飭之承宣。從重推考。該吏待其上來。令該曹各別科治。○該監司沈頤之。以敎諭書密符。同日祗受啓。敎曰。宣傳官狀啓。已以院吏未及來到狀啓。故俄有科治之命。今此狀辭。以同時下來樣爲言。此亦新叨後。猶不忘舊習而然乎。否則追後下去之院吏。果在於同時乎。如在同時。則宣傳官狀啓。豈有封發之理。院吏無罪。則科治欲爲分揀。使之據實狀聞。若又彌縫爲事。則待宣傳官上來。嚴加査問。卿其一體知悉。無敢欺隱事回諭。○宣傳官以密符傳授啓。敎曰。塡時之刀★(察+刂)。豈以與監營狀啓。不敢相左而然乎。旣非宣傳官親書。卿宜無不知之理。一體據實狀聞事。亦爲下諭於全羅監司。○前監司李在學。以舊還蕩減傳敎祗受啓。敎曰。以卿除是任。非欲恕過而㩴用。蓋出於惜才。凡於朝令之下。必須隨事恪勤。庶或爲一分塵刹之報。況此特減之擧。係是民國大政。一有不實。烏在其悲疚中提飭之本意。卿之奉職勤慢。先自此事審探。來頭繡衣按廉。亦當先從本道始。卿以此知悉。無負朝家惡思卿惜卿之意事。回諭于新伯處。
정조 10년 · 강
以權★(礻+嚴)爲承旨。前望也。
정조 10년 · 강
判下戶曹。稅船臭載回啓。
정조 10년 · 목
戶曹啓言。觀此忠淸監司金光默狀啓。則藍浦縣稅船之臭載也。人物十名渰死。未拯穀數。亦爲過半。船漢等嚴刑究問。護送將校監色嚴刑一次放送。泰安前縣監尹行履不飭之失。在所難免。藍浦前縣監洪尙德過限装載。極爲駭然。俱不可解職而止。幷令該府。拿問處之。所拯米太。今已改色分給。幷與劣米太。待秋成收捧上納之意分付。他餘穀物。請令各該衙門稟處。允之。
정조 10년 · 목
先是敎曰。結裹時所用別監。輪臺板曳索別監。下玄室轆轤別監。大輿前侍衛別監。大輿前火鐵燭籠別監。大輿及神帛輿要腰輿前三色燭籠別監。發靷時內下五色燭籠別監。皆亦磨鍊。與掖庭署謄錄。多有參差。更令禮葬都監。相考各都監謄錄。具別單草記。望定點下。定於明日。別單亦令明日內修正以入。○禮葬都監啓言。取考各都監謄錄。則魂宮謄錄。元無別監名色。墓所謄錄。只曰靈輿自丁字閣詣隧道時。曳梓室官及侍衛別監等。分立左右。奉梓室於輪輿上云。而別監名數。亦不載錄。本都監謄錄。大輿前扶策別監二十人。神輦前侍衛別監十六人外。他無別監擧論處。似因結裹時及輪臺板曳索下玄室時轆轤別監。俱是自內擧行。故都監不能詳知而然。至於各色燭籠。自都監擧行者。故差備別監名數。雖非謄錄所載。一體磨鍊。別單書入。○別單。大輿前扶策別監二十人。大輿前侍衛別監二十人。鳳頭別監二人。肩輿前鳳頭別監二人。以上只發靷時。布衣布巾。神輦前侍衛別監二十人。發靷時返虞時。靑衣黑巾。火鐵燭籠別監四十人。發靷時。布衣布巾。神帛要腰輿前三色燭籠別監六人。神帛輦前三色燭籠別監六人。以上發靷時返虞時。靑衣黑巾。大輿前三色燭籠別監六十人。五色燭籠別監二百人。自火鐵燭籠別監至五色燭籠別監。到闕門傳授於捧持軍。結裹時別監二十人。輪臺板上素錦褚奉出時別監十人。鳳頭別監二人。輪臺板曳索別監二十人。下玄室時轆轤別監八人。自丁字閣詣隧道閣時。侍衛別監二十人。以上布衣布巾。神輦陞降別監六人。神輿陞降別監六人。神輦擔持別監二十人。七井三乼。鳳頭別監二人。神輿擔持別監十人。五井二乼。鳳頭別監二人。以上靑衣黑巾。○敎曰。詣隧道閣時。侍衛別監及輪臺曳索別監。轆轤別監。俱非自內擧行之事。都監不可無指揮之擧。豈可以掖庭署謄錄爲主乎。一依別單存減數。載之儀軌。仍卽捧甘掖庭署。使之依此數修整望單。且觀別單各項差備別監。至延禧門。傳授於忠贊衛云。然則到闕門。當更傳於捧持軍乎。雖以常時擧動言之。別監到闕門。傳給燈籠軍。吉凶之禮。宜無異同。忠贊衛差備。如不仍用於行路。則忠贊衛燈籠差備。幷除之。○故例因山時。有假別監抄出之法。而每多紛雜之弊。今番則命司謁司鑰。 各殿飯監別監。內司所屬各宮所任各宮守僕各薦五人。內閣吏各薦三人。政院吏藥房吏各薦二人。幷前仕別監抄出可合者五百四十人。與大殿別監二十人。各殿別監十人。武藝廳十八人。餘數別監三人。合實假別監五百九十一人。分定大輿肩輿神輦神輿各差備實預差。以壯勇衛及龍虎營五軍門將校合三十二人。各置領率牌將。每牌將有伺候軍二名。其中奉出別監。曳索別監。陞降別監。以司謁司鑰分領。以別軍職二員都檢擧。修成冊入啓。初度習儀於靑陽門內。再度習儀於殯宮。是日親臨靑陽門內幄次。命魂宮都監堂郞入侍。各差備司謁司鑰牌將。率各差備別監假別監。以次分列於馬路左右。檢擧別軍職。以次呼名點考。點考次序。詳載正日儀註。各色燭籠中。神輦神輿前三色燭籠。大輿前火鐵燭籠三色燭籠。禮葬都監造作。五色燭籠。魂宮都監以內下紗竹造作。前期人置於舊魂宮左右行閣。習儀時。各差備別監奉持以出。入排於信地。自臺上取每色燭籠各一雙。以次分方色擧。號當牌將。先以當色燭籠一雙應之。率元差備別監進來。聽點。習儀訖。自都監成出紙標。各書差備姓名及左右列一二次第。踏印分給每名。結裹別監。隧道閣別監。轆轤別監。不參於發靷時。故不爲習儀。肩輿擔持別監。武藝廳四十四人。從自願。壯勇衛領率。只參三度習儀。要腰綵輿以下各差備牌將三十七人。亦爲逐名點考後。各分排班次序待令先後。聽都監郞廳指揮擧行事分付。自都監抄出各司書吏六十人。分定各差備。與各差備牌將。眼同檢飭。
정조 10년 · 강
臨殯宮行望奠。召見魂宮都監堂郞及禮葬都監堂上。
정조 10년 · 목
卯時。梓室加漆四十四三度。○長生殿都提調啓言。外梓室着漆。今月十二日已準三十度。以二十六日卯時結裹。奉安於正殿前楹內。二十九日卯時習儀。閏七月初二日卯時。陪進墓所云。○禮曹啓言。王世子喪發靷返虞習儀。以一度磨鍊事啓下矣。習儀吉日。令日官推擇。則來閏七月十三日爲吉云。以此日擧行。一依正日例。自殯宮門。至舟橋越邊而止。墓所陪從。師傅賓客侍講院翊衛司全數。曾經師傅賓客輔養官侍講院翊衛司及各司一員。有堂上衙門堂上郞廳各一員。宗親每品各二員。以烏紗帽白布團領黑角帶。闕門外分東西序立。魂帛及靈輿將至。鞠躬祗迎步從。至板廛屛門。乘馬陪衛。而在京百官。則亦以烏紗帽白布團領黑角帶。先就路祭所分東西序立。靈輿將至。鞠躬祗迎後。奉辭節次。如儀行禮。 宗廟前路及昌德宮洞口少駐。弛擔節次帳幕排設等事。令各該司擧行。返虞習儀在京群官城門外鞠躬再拜。前導至魂宮。神主奉安節次。竝習儀。陪從群官。自舟橋越邊。至宣仁門外而止。侍講院翊衛司陪衛等事。照例擧行。自靈帳宮上山墓習儀。到墓所後只執事官行禮事。請知委擧行。○禮葬都監。以尙衣僉正李命杰郞廳差下。
정조 10년 · 강
召見大臣備堂于熙政堂。
정조 10년 · 목
領議政鄭存謙曰。李東馨疏中句語。實與師翰輩一串貫來。請亟降處分焉。予曰。疏中一二句語。其意之凶慘。誠一大變怪。向有下敎於卿等者。而鄕等有何忖度。而以至請討乎。予若欲處分。則其時傳敎。豈不加律酌處。而今乃借卿等之口。而始爲處分乎。且有所深念者。一人被罪。不知幾箇人致傷。向者金判府入侍。已皆言之。師翰輩凶謀陰計。有甚於夏賊諸般之說。不可以言語文字。盡爲形言矣。世皆知師翰以其疏爲逆。而未知其窮凶極惡之委折。故予欲使廷臣悉知耳。至於李東馨。渠是師翰之徒。乃敢以向善衛道之句語。肆然發於章奏之間哉。渠苟有一分臣心。以其時被逮之蹤。復有此擧耶。蓋義理自義理。逆節自逆節。李東馨之於李秉鼎。乃相反之人。予豈爲李秉鼎而有此敎耶。東馨之丙申入獄時。予以人名太多。以禁推例放出矣。今乃渠敢以此等句語。向秉鼎言哉。原究其心。則設或以欲巧反拙。此後又有有心說去者。其時則不知爲幾箇人。又爲如何也。存謙曰。若不卽掃除。則義理益晦。隄防漸壞。伏乞下燭焉。予曰。向日下敎於卿等者。非爲使卿等請罪。亦非爲李秉鼎地。乃欲使卿等。知此事之本末也。亦使知有此箇義理耳。蓋今日金鐘秀輩所執。亦近於伊時之從。而以外朝之故。尙今爲金鍾秀矣。此等說不必說往說來。姑止次對爲之。○鄭存謙因諸道習操稟旨狀啓啓言。詰戎之政。國之大事。而諸道操鍊之停已久矣。無論水陸操合操各操。請令依例設行。敎以。將臣各陳所見。御將李柱國。禁將徐有大皆言。設行似好。敎以。畿甸及兩西。客使當前。固難擬議。外此諸道。今年秋事登歉。雖未預知。旱澇之餘。皆以風䖝爲災。以近日日氣之調順。不宜放心。及今先講紓力之策。實爲備豫之一道。幷停操。存謙曰。爲紓民力。旣命停操。城營將巡點。似宜一體停止。官鎭門聚點。則畿甸兩西外諸道。請使之依例擧行。敎曰。鍊習之方。不在於巡點聚點。習操依爲之。柱國曰。聚點不下於巡點。然而每當秋事方張之時。多有草率之事。待其收獲之了畢。十月初擧行。且該邑軍卒。該邑聚點。故逃故代定軍装措備等節。不無闊略之弊。請分付各該道帥臣。俾無虛實相蒙之患。敎以。所奏甚好。以此嚴飭。存謙又啓言。關東之校生考講。災傷覆審。依近例使道臣兼行。勸武軍官別武士選武軍官武學都試。海西之別武士鄕騎士武學都試。竝趁期設行之意。請分付。從之。又啓言。咸鏡監司鄭民始。以軍制之主管代頉。不可付生手。狀請判官韓大裕仍任。而軍制釐改。委任中軍。故頃旣依狀請。中軍使之仍任。似當就緖。判官則移陞嶺郡。爲日已久。仍任事請置之。從之。○兵曹判書鄭昌聖啓言。今番都政。虛司果至於五人之多。若不趁卽塡差。則積仕之類。不無稱冤之端。而本曹無他推移之道。作闕遲速。惟在吏曹。此後虛司果未盡區處之前。守令京職之可合武窠。無得甄復。必於經僉都判中。次次移擬事。請申飭。從之。又啓言。發靷時陪衛節目。當爲磨鍊。而戊申年發靷時。陪衛人員服色。黑笠白天翼。返虞時服色無可考。而壬申返虞時。黑笠黑天翼矣。請依此磨鍊。從之。又啓言。習儀時挾輦軍及前後牌軍名數。依正日例擧行乎。敎以。挾輦軍減半。前後牌軍以四分一磨鍊。又啓言。陪衛禁軍。則無可考之例。依常時擧行。以內禁衛三十人磨鍊。而服色則發靷時着黑戰笠白戰服。返虞時請以黑戰笠黑戰服磨鍊。敎曰。以百人磨鍊。又啓言。前後牌軍。戊申年以訓局軍四百名擧行。今亦依此磨鍊乎。從之。又啓言。挾輿砲手。依下敎。當以槍手一百名磨鍊。而戊申年發靷時。着黑頭巾白號衣。返虞時用常時服色矣。今亦依此擧行乎。從之。又啓言。取考壬申前例。則墓所設布帳。令三軍門擧行。斥堠伏兵。令禁御兩營擧行矣。今亦依此磨鍊乎。從之。又啓言。戊申年發靷祖奠時。宮城扈衛。發靷後平明解嚴矣。今番則何以爲之乎。敎以。依例爲之。又啓言。日前都政。高嶺僉使及忠壯將望郞廳換書末望。至於入啓。邊地自是擇擬之窠。不當擬而混入。大是不察。僉使末擬尹在復。請勿施。敎以。勿施則無異二望。旣非淸顯。事涉如何。大臣之意何如。存謙曰。僉使末擬。旣是換書。則以當初擬望之人改付標。以備三望宜矣。從之。
정조 10년 · 강
寧陵補土。命待秋晴擧行。
정조 10년 · 목
敎曰。今聞奉審承旨言。 寧陵曲墻近地沙汰處。不至甚小。而工役則似不至張大云。 英陵補土之役。春間纔已畢役。其時監董堂上中一員句管。仍又相議本道本牧。待秋晴後卜日修改。財力亦令參酌磨鍊。以爲預備之地。
정조 10년 · 강
以徐浩修爲知春秋。閔鍾顯爲同春秋。前望也。
정조 10년 · 강
有政。吏曹判書兪彥鎬。參議李時秀進。
정조 10년 · 목
以吳載純爲刑曹判書。
정조 10년 · 강
刑曹判書吳載純上疏。賜例批。
정조 10년 · 목
疏略曰。臣於春間。待罪都憲。進參鞫坐。自陷大戾。堂疏臺參。迭發交斥。而最後儒臣之疏。又論臣聯箚時事。聲罪旣嚴。慙惶恧蹙。靡所自容。臣與諫長。議陳聯箚。將論按獄之失。兼附自效劾之意。而獄事垂撤。慮或周旋之未及。乃於金吾之中。構成箚本。以致大僚之參見矣。罔念箚體之嚴重。自速處事之乖謬。其爲貽羞臺閣。壞損國網。無復餘地。至於就質。勘律輕重。言雖爽實。不欲多辨。而莫非臣昏憒顚錯之致。何敢以薄譴之已勘。不思自引之義哉。伏乞亟削臣職。更加重勘。
정조 10년 · 강
副校理趙弘鎭疏陳母病乞遞。賜例批。
정조 10년 · 강
禮曹參判李度默疏陳應避乞遞。賜例批。
정조 10년 · 목
卯時。加漆四十四度
정조 10년 · 강
召見魂宮都監堂郞于殯宮。
정조 10년 · 목
予謂都監諸堂曰。魂宮堂郞。可謂得人。予近日悲遑中。惟與卿等銷日矣。頃日以假別監輩付之都監者。蓋慮渠輩以掖隸名色之故。不受號令。要令卿等句管。大抵近日。專用外朝之故。今之承史。猶古之戚聯。凡宮禁動靜。無承旨所不知之事。自外面觀之。或似太褻。而予則以爲此亦宮府一體之意也。親宦官宮妾之時多。接賢士大夫之時少。此古來恒患。而至於今日。則似不可謂之親宦時多。但恐今之外朝。未保其皆賢士大夫也。自卿等若有不善持身之事。則其害豈淺乎。范祖禹唐鑑有之。利在戚里則附戚里。利在權臣則附權臣云云。蓋天下事勢。每歸偏重之處。設令偏用外朝而致弊。畢竟猶勝於戚里。然若或不能謹愼。則其偏重起弊之患。彼此實無異矣。堂上徐有隣曰。近日則幷與內需司。而付之外廷。甚盛擧也。予曰。先正李文成。以罷內需司事。累有陳說。此固經常之論。而揆以事勢。此亦行不得者。蓋一罷之後。百色費用之自內司擔當者。一幷責之度支。此豈成說乎。 內司本無元定田結。只是自度支惠廳越去之物。雖罷內司。度支別無所益。而經費則頓加。種種責應。其弊必如大同未出之時。防納點退之患矣。予則謂內司專爲補用經費之地。非人主私財也。古語云。爲天下守財。予果一向節蓄。不敢妄費。近來內司。比前稍有餘裕者。蓋以初不視之私財故也。至於補恤庫儲蓄之意。則專爲水旱不虞之備。御極後四五年。則盡償舊債。其後屢當荒歉。多有所用。今復如干收合。此則雖有先賢論之。恐不當目以私財私費。而爲必罷之議也。至於推刷官之弊。則不可不禁。故斷然罷之矣。堂上尹蓍東曰。推刷官之罷誠盛德事矣。予曰。 內司所屬。則罷此後。遂至殘敗。亦甚可矜。而古語云一家哭。何如一路哭。何恤此患乎。有隣曰。行幸時治道。皆以儲置米會減。此亦恤民之盛意。而不可爲例矣。予曰。今則郊幸殆不如監司之巡歷矣。有隣曰然矣。○禮葬都監啓言。表石今又畢刻。前後面各一本印出以入。敎曰。 內閣二件。外 奎章閣一件。五處史庫各一件藏置。以印本竝送于內閣。自內閣粧䌙分藏事。令內閣及戶曹知悉。
정조 10년 · 목
政院啓言。昨日擧條中。禁軍數爻磨鍊及高嶺僉使望筒事。有措辭下敎。而不能審愼。致有此落漏誤書。今方更爲修整以入矣。敎曰。當該注書爲先重推。承旨亦爲推考。兵判難免不審之失。一體推考。
정조 10년 · 강
命魂宮分司。入廟間權設。
정조 10년 · 목
敎曰。 慶熙宮泰寧殿。旣定魂宮處所。興化門開閉。守門將。當主管爲之。興元門係是宮人出入之門。亦當開閉。此亦守門將當主管。守門將旣監門。則衛將不敢放鑰。竝與本窠。自在應罷中。分兵曹分總府間。何可句管守門將。而闕門放鑰。則分政院春坊間。何可亦當爲句管乎。軍兵入直事。宮墻行巡事。向有考奏之命。尙無皀白。竝令兵曹詳考前例。今日內草記稟處。 兵曹啓言取考前例則二去庚申年。 魂殿奉安慶熙宮時發靷後分兵曹分總府禁軍軍兵等。竝除標信撤罷。二去戊戌。移 御慶熙宮後。 昌慶宮 魂宮奉安時。昌德昌慶兩宮守直衛將。以慶熙宮衛將。三員及加出衛將一員。分入各所。與守直內官。眼同守直而已。其外元無分兵曹分總府守門將差出之事。政院春坊本曹吏曹。無可考文蹟。今此魂宮奉安。事體自別。只令衛將中官。專掌門鑰。事涉疏虞。分兵曹總府中一司。分政院春坊中一司。別爲差出守門將二員。亦爲分定。句管開閉。軍兵入直。無可據文蹟。宮墻行巡。不容全闕。分付三軍門。量宜擧行。敎曰。大抵分司之稱。蓋爲小朝設也。近來通稱。循襲而然。二去庚申戊戌前例。係是　內殿。魂殿分司之不設。事理當然。觀於　徽寧殿近例。不難知也。至於今番可據之例。當用乙酉戊申壬午等年例。而乙酉戊申。皆非移　御之時。元無可據。壬午年則分司設置。明在兩銓謄錄。若以予在此闕爲然云爾。則亦有不然者。予詣慶熙宮。 各殿俱詣慶熙宮時。亦無權罷之文蹟。分司之仍設。推此可知。今當遵此定行。慶熙宮分兵曹總府。入廟間依例權設。堂郞臨時擬望。且以守門將言之。壬癸甲三年。分明有別定守門將之事。內在受點謄錄有之。今亦依此。 慶熙宮守門將。與時御所一體受點。只興化與興元門。各一人擧行。雖以空闕言之。衛將所管。無過一門之故。空闕時控拱北門開閉。別定守門將此亦爲可據之一端矣。又如內外營入直軍事。取考癸未政院日記。 各殿詣慶熙宮時。 昌德宮入直軍兵權罷之意。本曹草記。此又可據之明證。軍兵入直一款。亦依舊例置之。行巡事。令該營量宜擧行。 政院春坊中分司事。當別爲下敎。卿曹依此知悉擧行。
정조 10년 · 강
春秋館進 實錄考出別單。
정조 10년 · 목
知春秋徐浩修。 檢閱尹行任啓言。臣等承命祗詣春秋館。奉出　仁祖朝 　肅宗朝實錄。 昭顯墓嘉禮陳賀頒敎文及　皇明封勅　愍懷墓追復事實。逐條考出。別單書入。而　順懷墓文字。本館奉安。只是　宣祖朝以後。實錄不得考出。 愍懷墓敎命文。實錄不爲載錄。無以考據入啓之意。惶恐敢啓。○別單。  仁祖朝丁卯十二月庚申。行嘉禮于崇政殿。翌日陳賀頒敎。 王若曰。胄子繫一國之心。敎已有具。大昏爲萬世之嗣。敬以成親。不顯其光。誕告用亶。若稽王化之懿。必資婦順而成。聖姒嗣摯仲之徽音。周命用集。明德奉陰后以禮則。漢道侯興。肆予建儲之初。首以擇配爲急。遵德選於先訓。務求幽閑。詢法家於公朝。爰得族姓。遂以去月初四日丁酉。册兵曹參知姜碩期第二女爲世子嬪。以二十七日庚申。醮戒世子親迎訖。六禮旣備。百福攸原。斯爲　宗社洪休。願與臣民同慶。於戲。刑家御國。何敢怠我治躬。歛福敷民。庶幾錫予保極。故兹敎示。想宜知悉。甲戌太監盧維寧。齎封勅書曰。朕惟有國承。家莫不豫定繼序。典隆立長。以繫群情之望。蓋其重也。近得王奏本國臣民議。欲立王嫡長子某爲世子。王不敢專。請命於朝具見恪守忠敬。事下該部特賜兪允。兹命司禮監太監盧維寧。齎勅竝紵絲紗羅等物。封爲朝鮮　 王世子。夫王世屛東藩。秉禮遵義。恭順之傳。必能纘服。而封疆多事。須亟綢繆。今旣立世子。 王宜明示此訓。保率由罔替。以俾邦家毋斁。朕命欽哉故諭。　肅宗戊戌三月甲戌。 　上曰。予於平日。以姜獄事。心常惻然。易曰積善之家。必有餘慶。臨昌君。以　昭顯之血孫。其子孫之蕃衍。可比古之汾陽。則福善禍淫之理。果昭昭矣。及閱李明漢文集。至姜碩期諡狀。知其爲賢宰相而歎美之。且於慶德宮高處。望　昭顯廟。想其神道之孤單。心甚愴然。因此三件事。有所感傷。遂成三絕矣。昨年首相金昌集。適以復官爲請。正符予意。故心甚樂聞。而猶有所趑趄不能盡言者。只許復官矣。姜鳳瑞因此判付。始爲鳴冤。而金吾尙不覆奏。蓋姜妻之被禍。非坐他事。只緣其女之故也。予意非欲只伸此冤。故有此下敎。獻議之大臣。不可不知。予本意也。金弘郁之事。在於甲午。而乙未年間。筵臣李端相。極言弘郁之冤。　 孝宗大王噓唏歎息。以事係　先朝。不敢容議爲敎。以此推之。亦可想　聖祖之微意也。其後終復弘郁之官弘郁果是護逆之人。則雖有伸枉之請。寧有復官之理哉。先正臣獨對時。亦及此事矣。藥房提調閔鎭厚曰。 　聖意欲以姜庶人伸冤事。竝入於問議中乎。　上曰。以下敎語觀之。可知予意。姜妻之被刑。實由於其女之故。欲使諸大臣知此而獻議也。鎭厚曰。此固一串事。而因鳳瑞之擊錚。添入於問議中。則事體似爲未安。今日　聖敎。別爲擧條而問議。恐爲得宜矣。　上可之。御製望　昭顯廟詩曰。回看靈宇轉悽然。荏苒流光七十年。宮主如何不竝奉。世人誰識心常憐。閱白洲稿。見姜碩期諡狀有感詩曰。觀於此狀可知賢節。惠夫誰曰濫焉。德如是碩。報何蔑。不覺令人心惻然。詠　昭顯子孫詩曰。臨昌多子竝無★(虫+恙)。昔日汾陽可比況。福本無門人自招。昭昭此理古今彰。乙亥藥房提調閔鎭厚曰。昨日伏承　聖敎。凡在聽聞。孰不感歎。第臣意則此事重大。泛然收議。終涉未安。令二品以上三司。會議朝堂。而在外大臣處。則遣史官問議。恐合重事體之道。　上從之。丁丑命招大臣二品以上三司。會于賓廳。議姜嬪伸理事也。判中樞府事李濡徐宗泰。領議政金昌集。判中樞李頤命。右議政趙泰采等啓曰。臣等承命來詣。與二品以上三司諸臣會議。則判敦寧黃欽。 刑曹判書李健命。 工曹判書閔鎭遠等以爲。當初此事。出於宮闈之內。且無獄案之可據。如臣等後生。何敢妄論。 左參贊閔鎭厚以爲。自有兹事。七十餘年之間。國人莫不憐傷。今幸　聖心。深知其冤。特降惻怛之敎。欲施伸雪之典。欽仰感歎之外。無容別議。知中樞姜鋧以爲。　聖敎開釋如此。懇惻又如此。臣安敢別生意見於其間哉。 行禮曹判書宋相琦。戶曹判書權尙游等以爲。事出宮闈。獄案無徵。旣非外庭臣僚之所敢知者。而論其事體。又非姜碩期妻之自王府按治者比也。金弘郁復官之命。雖有可以仰揣　聖意者。然其復官。蓋以其本無護逆之心。其死爲可冤而已。至於本事。則亦未有顯賜伸白者。今於年久之後。何可自下有所輕議乎。判尹洪萬朝以爲。姜氏事。國人憐之至今。而莫可誦言者。良以當初處分至嚴故也。今於詢問之下。寧容異議。右參贊申銋以爲。姜庶人賜死。擧國冤愍之說。尙今未已。金弘郁復官。在於　聖祖之世。　聖諭中果是護逆之人。寧有復官之理哉之敎。眞可爲千古斷案矣。臣於此不容更陳膚淺之見。大司憲趙道彬以爲。先輩之訟冤。前後相繼。邦人之齎咨。至今未已。詢問之下。孰敢有異議。而伸理之擧。事體至重。惟在 聖明博詢而審處。 禮曹參判金興慶以爲。臣曾祖監司臣弘郁。曾以此事。有所疏陳。　聖明旣已詳悉。敎諭於筵中。則今此博詢之下。在臣私議義。有不敢隨衆仰對。工曹參判李澤以爲。　聖旨測怛。仍有宣示宸章之命。至以可想　聖祖之微意爲敎。凡在聽聞。莫不欽歎。詢問之下。孰敢有異議哉。然而伸理事體至重。惟在博訪而審處之。大司諫南道揆以爲　 筵敎惻怛。　宸章昭揭。至以　聖祖微意爲敎。凡在聽聞。孰不欽仰。 司諫洪啓迪以爲。　聖敎哀傷惻怛之意。有足以感泣神人。今此詢問之下。豈有他意。 持平柳復明以爲。獄情終涉冤枉。擧國莫不憐愍。則公議之久鬱。人情之大同。槪可見矣。詢問之下。孰敢有異議。 持平趙榮世以爲。今若斷自　宸衷。昭洗其冤。則　先朝之欠典斯擧。積鬱之公議可伸矣。校理朴師益。 副修撰兪拓基以爲。乃者　筵中。特提兹事。辭旨之間。　聖意藹然。凡厥在廷之臣。其孰不欽仰。 校理趙尙絧[絅:I-PERSON]。 副修撰金相尹以爲。當初獄事。專出於賊點鍛鍊而其後故監司金弘郁之疏。逐段卞明。儘有根據。今此詢問之下。豈有他議。正言魚有龍以爲。七十年來。公議不泯。而特以嚴畏邦禁。無復有言之者耳。今此　聖明。發自　宸衷。思欲追加伸雪。此誠盛德事也。臣等竊以爲。當時之事。旣係宮掖。有非外人所可詳。而伏見　孝廟之敎。先正臣宋時烈。故相臣閔鼎重者。可知其致死之由。而惻怛之意。蓋未嘗忘也。況優容言者。疏理死人。亦可想　聖祖德意。誠如　聖敎矣。以外間物情言之則七十年來。公議不泯。幽冤莫伸。尙有悲愍之意。而特以嚴畏邦禁。無復有言之者耳　聖明斷自宸衷思欲追加伸雪。辭意懇惻。天章昭示。此誠盛德事也。在廷臣僚。寧有異議。然而　先朝處分。事體至重。群下不敢輕議其當否。　上下敎曰。今此諸臣獻議。可見公議之大同也。收議齊到後。方又處分矣。四月丙戌。命復　昭顯世子嬪姜氏位號。　上旣以姜嬪事。議于大臣二品以上。皆言其冤。又問於在外大臣左相權尙夏。亦援其師文正公宋時烈陳白於 孝廟者爲對。　上遂下敎曰。予於姜獄。隱傷于中者久矣。昨年擧條改書以下。所以發其端也。及至今日筵敎。備悉所製三絕。繼又出示。使在廷之臣。咸知予意。則亦無餘懷之未盡者。噫　下敎中微意二字。我　聖祖未嘗忘惻怛之念。有以仰認之謂也。噫知其冤而不雪其枉可乎。予志先定。公議大同。伸理之典。自是次第應行之事。亟令有司擧行。乙未命招二品以上于賓廳。議 昭顯世子嬪姜氏諡曰愍懷。取使民悲傷。失位而死之文。○敎曰。　 順懷墓 愍懷墓文字。俱無載錄於京史庫所奉　實錄云。 外　奎章閣所奉儀軌中。如有之。使卽上送事。自本閣下諭于二直提學。
정조 10년 · 강
遞刑曹判書吳載純職。
정조 10년 · 목
敎曰。揆以廉防。宜欲一遞。 刑曹判書吳載純許遞。今日政。擇擬以入。
정조 10년 · 강
愍懷墓補土。命待　寧陵役事時擧行。
정조 10년 · 목
因禮曹參議朴天行奉審　愍懷墓有頉書啓。敎曰。　寧陵補土時。一體擧行實爲便當。補土堂上。明日入侍稟處。
정조 10년 · 강
命金吾。勿捧都監郞廳現告。自該都監査出
정조 10년 · 목
先是。墓所都監別單。以半割紙草草書錄。全不成樣。 政院請罪該郞廳。命拿處矣。 禁府以郞廳權就一原情啓言。該都監書吏以爲。曹司武兼。例兼假郞廳。此草記。使之親呈政院。故徒信其言。呈納草記云。敎曰。入直武兼。不問姓名。以假郞廳樣率去。此是無於例之例。未知近來各都監謬例之如何。而大違古規。屢次申飭之下。終不以實郞廳現告。以武兼磨勘者。該都監所爲。揆以紀綱。不但萬萬駭悖。實郞廳一人現告。果何難事。如是抱持慳惜。致有此渠供之發明。似此訟理。非王府所可議讞者。此囚卽爲放送。當該郞廳如有査出之道。自卿府拿囚捧供。似合信令之義。更煩飭敎。徒損國體。卿等知悉擧行。○政院啓言。領敦寧洪樂性。以金吾判付辭敎截嚴。胥命於金吾門外云。敎曰。該郞之事。堂上猶且不必預知。況都相乎。早知卿又欲替當。雖使百實郞倖免。十假郞誤罹。予何發不槪之說乎。金吾判付辭意之如許。蓋因郞官輩之矇昧愚迷。而了不畏國法。互相推諉。畢竟以假郞代捧現告故耳。於卿有甚絲毫難便之端。深夜胥命。使予不得安寢。不料保護之地。有此困撓之擧。若此。則所謂該都監郞官。將不得勘罪乎。且以事理言之。現告書送之規。非郞官則下吏所掌。卿若把作已事。一味固拒。則朝綱寧致虧損。豈使大官。一日不安於朝端。該郞査現一款。當勿施。卿須安心勿待命事。遣史官傳諭。又敎曰。大臣胥命之擧。大是意外。幺麼該郞姑勿論。雖係該堂之事。有不暇云云。該郞現告勿捧。第令該都監。査出草記。俾王言得免無實之歸。
정조 10년 · 강
命罷金吾赴坐諸堂職。
정조 10년 · 목
該府以前奉事李玄謙原情啓。敎曰。除刑推從重勘律。當初發差該部官。一體拿問嚴覈。以口招擧行。今此部官捧供。所坐非細。則傳旨外。無一字問目近來風習。雖曰事事解弛。以宦寺事推問之事。焉敢若是歇看。赴坐諸堂。一倂罷職。
정조 10년 · 강
有政。吏曹參議李時秀進。
정조 10년 · 목
以兪彥修爲執義。 李身晦爲司諫。張至冕任長源爲持平。 柳協基爲獻納。朴奎淳尹光普爲正言。李坤爲刑曹判書。
정조 10년 · 강
掌令李師曾上疏。賜批。
정조 10년 · 목
疏略曰。臣民無祿。王世子邸下遽爾薨逝。匝域含生莫不奔走冤號。藥院諸醫之罪。請討今幾日矣。以殿下好生之德。雖不欲歸罪於幺麼賤類。至於邦憲之難赦。國人之共誅。何哉臣。於北關邊將事。有慨然者。各鎭邊將。與一介土卒。日夜相守。而鎭堡校卒。專事採蔘獵貂。深入彼地。犯越相續。一月六次點考。皆是闕點。而闕點者。以杖贖。每月捧六錢之蔘。犯越雖是朝禁。而旣捧贖蔘。則犯越勢難禁斷。脫有不虞。則旣無防守之校卒。獨坐邊將。與一介土卒。將何爲哉。臣謂嚴飭帥臣。痛斷此弊。凡烽燧設立之規。必擇相望尖高之峯。而安邊文川等邑之峯。相去最遠。不得相照。故新設高原烽燧於大路傍平原大扺北路地形。欲擇相望之最高峯。不患不得。而特取乎原之地新設烽臺事甚乖當。臣謂另飭帥臣。移設於高峯。斷不可已也。凡戰船必於沿海邑設置者。蓋欲脫有緩急。卽地發船水操之計。而海美縣戰船船泊處。則本自水淺。赴操水營之際。若非望晦日潮進之時。不能運船。累百軍丁。操版鍤掘浦口而發船。其若潮退之後。或有倉卒之用。何暇掘浦。誰能運船乎洪州西倉面。卽海美接境。而海濤洋洋。素稱天作船泊處也。伏願令道臣。從便劃屬於海美縣。俾便發船。新舊凶逆鋤治之請。尙靳兪音。則紀綱何時而立。文蔭武曾經藩閫與腴邑者。居必高明。食費千百。則廉恥何由而勵哉。今之大家。不下中人累百之產。用道稱此。其費如何。居藩而廣占庄土。遞邑而卽起大舍。風俗之渝。實非細憂也。古語云。郞官上應列宿。其可不審愼。而注擬之際。或以循資。或仍觀勢。憂國奉公之美。激濁揚淸之政。寂然不聞。臣謂另飭兩銓。凡於一初仕一守令。務得其人焉。批以。醫官事。前此臺批悉言之。附陳北關邊將事。爾言聞甚是矣。申飭帥臣。祛其太甚之弊。安邊等邑烽臺事。亦令帥臣。論理狀聞後。廟堂稟處。海美縣船艙事。令廟堂指一回啓。數件尾陳。無非藥石。當體念。爾其勿辭察職。
정조 10년 · 강
遣承旨詣受　香所。奉審摘奸。
정조 10년 · 강
召見魂宮墓所都監堂郞。 禮葬都監堂上于殯宮。
정조 10년 · 목
墓所都監堂上朴明源啓言。取考戊申前例。則穿壙穴深。初以八尺九寸啓下。及穿壙時。因地師言。改以七尺九寸矣。今番穴深。 地師皆言。當以六尺爲準云。何以爲之乎。敎以。一依地師言爲之。
정조 10년 · 강
領敦寧洪樂性陳箚引咎。賜批。
정조 10년 · 목
箚略曰。向於該郞處分之下。冒陳自列之箚。終逭郵罰之加。惶恧之忱。久而冞切。昨伏見判付下者。辭敎截嚴。誨責備至。臣驚惶震懍。走伏金吾門外。而半夜宣綸。至承勿待命之敎。且惶且感。罔知攸措。當初別單之看檢書入。適値臣進詣闕中。而使武兼替行呈徹。故指名現告。不得不以武兼書納。到今追思。捨却本都監之實郞。以一時替呈之假郞。苟然現告者。莫非臣昏謬妄錯之致。伏乞亟降威罰。批以。該郞當入現告者。聞是日次郞官云。渠之尙今倖逭。極爲無據。何不請譴。反有此自引之擧乎。卿須安心勿辭。卽起視事。
정조 10년 · 강
命京都監郞廳拿處。
정조 10년 · 목
墓所都監啓言。該郞現告勿捧。令都監査出事命下矣。本都監與京都監有異。初無各房日次輪回之規。而財力主管。專在都廳。則今此區劃別單之不能檢飭。乃是都廳郞廳徐瀅修之責。而伊時有京都監郞廳現告之命。故都廳不卽現告。惶恐待罪云。敎以。此非墓所都監所知者。卿等何爲有此待罪之語乎。卿等勿待罪。聞京都監堂上言。當該郞官。自有其人云。而終不査現。誠莫曉其故。該郞雖曰蔭官。亦一士夫。必有一分廉防。則屢次提飭之下。一味欺隱。百計圖免。究厥所爲極可痛惡矣。○禮葬都監啓言。京都監郞廳捧現告時。所當以當日日次郞廳捧入。而都提調以此陳箚。仍往復政院。以武兼假郞廳現告矣。大臣待命啓辭批旨。該郞令該都監査出事命下矣當該郞廳鄭存玉請拿處。從之。敎以。此郞官亦有拿處之時乎。
정조 10년 · 강
憲府啓請李東馨島配賜。批。
정조 10년 · 목
執義兪彥脩啓言。噫嘻痛矣。丙申春諸賊。亘萬古所無之逆也。其凶肚悖腸。在今日北面於廷者。孰敢有傳襲之計。而惟彼李東馨。乃以漏網之魚。暗托論人。闖呈一疏。指意已極凶慘。而至於一二句語。尤萬萬叵測。其祖述凶徒之跡。昭不可掩。當此義理晦塞。亂逆層生之日。如此之類。置而不論。其將國不國臣不臣。而綢繆覬覦之輩。亦必接跡而起矣。請削職罪人李東馨爲先絕島安置。再昨賓筵。以李東馨事。大僚旣已請討。則入侍三司聽若不聞。首鼠依違。且都憲大諫。責任尤別。而較計太勝壞損不顧。其在嚴懲討之道。不可以已遞而不論。請前大司憲尹師國。前大司諫吳大益。幷施刊改其餘三司一倂罷職批以李東馨事。字句抉摘。固非美事。事關忠逆。漸宜先杜東馨疏語中一二句。擬售逐鹿之計。專昧投鼠之嫌。原其心。則雖知出於欲巧反拙。尋常殺死之案。猶不可遽議原心之科。況忠逆關頭。豈或泛忽看過。向於處分傳敎。拈出句語。昭示好惡。此蓋遏流之擧。在於塞源。罪止削職。終失太輕。非所以懲他而毖後。然而尙稽加施之律。更不欲拖到本事故耳。今若因此勘律。則是借口於臺閣。予不欲爲此不允。兩司長官及三司諸臣事。以近日希覘之風習。寧或巧避於此論。欲言則恐歸李得臣之狼狽。欲不言則纔有筵敎於大臣。無怪其擧措之顚錯。亟停勿煩。
정조 10년 · 강
持平張至冕上疏。賜批。
정조 10년 · 목
疏略曰。儲位奄虛。神理難諶。噫噫今兹禍變。全在乳道之早停。則其所設心。豈無其由。靷期將迫。而國讎自在。伏願亟允兩司之請焉。近年以來。義理漸晦。亂逆層生。而今日東馨事又出矣。渠以師翰之血黨。幸逭鞫庭之刑章。闖呈一疏。指意陰憯。托以論人之章。潛逞黨逆之心。窩窟故在。腸肚畢露。況今擧國哀遑之時。有此乘機跳踉之變。究厥情跡。尤極驚痛。如此陰秘之狀。亦豈渠一人之所獨辦者哉。自有此事以來。孰不欲沫血請討。而晚後請對之事。日前胥命之擧。乍發旋止。卒無事實。及至日昨賓筵。雖有前席之發端。而草草陳達。忙忙退出。乃以閒漫事務。便作依違究竟之計。跡涉苟且。事欠誠實。夫懲討。大義之所關。揆地。庶僚之具瞻。而擧措乖當。一至於此。臣實慨惜。而兩司長官。旣得可言之地。又見大論之發。而俯仰顧瞻。終始含默。故作做錯之態。巧售規避之習。有何畏㥘。有何愛惜。而君讎國賊。視若尋常。不思所以致討耶。雖以其他諸臺言之。長官引避。何關自己。而隨其進退。旣無一言之出口。竝與合辭而闕啓。此何臺體。至於登筵玉堂。則旣見駭擧。事當隨郞駁正。繼以嚴討。而乃以格例間微事。只請臺臣之薄勘。此已不勝其駭歎。而且若末後詣臺之臺臣。昨今在職之三司。又何爲而作此觀望畏縮之擧也。循默是務。占避爲事。雖成近日之風習。豈有逆節已著聲討方始。而前後行公言事之臣。尙無一言之及者乎。臣謂伊日兩司長官。爲先施以削黜之典。登筵兩司及玉堂。亦施譴削之罰。昨今行公三司。一傡罷職。斷不可已也。 東馨之尙今容貸。臣恐義理從此益斁。凶徒無所懲戢。伏願亟令王府設鞫嚴問。期於得情。明正典刑。臣素無寸長。晩竊科第。至於久冒華銜。貽羞淸朝。實非臣心之所安。伏乞亟遞臣職。以幸公私。批以。所陳前批悉諭。附陳諸條。亦於臺批。詳言之。至於侵斥大官。莫曰自取。語欠停當矣。爾其勿辭察職。
정조 10년 · 강
命削職罪人李東馨竄配。
정조 10년 · 목
敎曰。削職終涉太輕。及今尤不可仍置。李東馨亟施竄配之典。○禁府以李東馨發配機張縣啓。
정조 10년 · 강
特罷領議政鄭存謙職。
정조 10년 · 목
敎曰。敬禮自敬禮。責勵自責勵。以今日大臣擧措。而無一言規正。則是豈但有欠於推誠待與之義。誠恐國是無以闡明。人志靡所㡳定。寧不懼哉今番李東馨疏中一二句語。誠一變怪。予於一東馨。何必抉摘語言。多費辭敎。而義理關頭。人鬼所判。以予欲幷生哉之心。烏可坐視胥溺。而不之拯救乎。大抵丙申春獄。以事則不忍言。以言則不忍聞。前後禁令。不翅金石。不惟諸臣不敢復提。予亦不欲詳諭。而歲月寢久。義理漸晦。大小群工。終不能分摡於忠逆蹊逕。故往往有似此誤罹之患。若觀嗣服以後錄。故或隱卒之敎。可以知義理之自有昭揭。而予心之自有秉執。至於師翰之爲逆。別有交通者存。詬罵者存。何與於義理與秉執乎。向於東馨之投疏。予則驟看。猶覺其駭惋。略提剖柝之敎。俾尋領會之方。廷臣之默究細繹者。亦豈無其人。而數朔之間。一味寂然。噫公耳忘私。扶存大防。雖不責備於今日大臣。而伊後登筵之時。依舊糊塗。了無動念。及當筵席發端也。始乃相率聲討而未遂。一番求對。徑加一層律名。節次增衍。終至何律。始犯緩討之失。終歸遂非之科。擧措之顚倒。猶屬歇後語。惜乎惜乎。以至日昨賓筵光景。而欠誠大矣。損體極矣。雖以愚迷矇昧四字。爲自譬之端。而予則曰卽此云云。大是失言。以今國事朝象。予所委毗而仰成之者。非股肱伊誰。股肱之托。何間於時相原任。而協贊寡昧。責在時相。時相之中。元輔爲尤重。尋常䌤綸。猶嘗一委之元輔。況且大鍵棙大頭臚處乎。由前由後。不可以敬禮之故。或忽責勵。 領議政鄭存謙罷職。以存頹綱。以警具僚。
정조 10년 · 강
政院以原任大臣出城啓。
정조 10년 · 목
該院啓言。判府事李福源金熤。 領敦寧洪樂性以爲。罪著緩討。公議峻發。惶懍之極。逬出城外云。○敎曰。明日加潻。大臣無進參之員。卿入來董工事。遣史官傳諭于徐判府事。
정조 10년 · 강
特許諸道道臣進香。
정조 10년 · 목
禮曹啓言。 平安監司趙㻐上疏請進香。批旨內。詢于大臣禮堂。欲賜財處事命下矣。發遣郞廳。問議于大臣。則領議政鄭存謙以爲。進香卽臣子自效其誠禮者也在昔三上司及五上司六曹之進香。皆因其請許之。今者關西道臣之疏請。儘有所據。許伸情禮。恐似爲宜云。本曹參判李度默未肅拜。不敢獻議。參議朴天行以爲。今兹進香之禮。卽是臣子自效之誠也。 京司陳請。雖有已例。至於外藩。係是創行。莫重典禮。臣不敢妄議云。臣蓍東以爲。小喪之藩臣進香。雖不載於補編。而在昔乙酉戊申。三上司五上司。皆自下仰請而行之。遂以寢備。今此關西道臣疏請。亦是三司五司次次加請之一般忱誠。特許所懇。俾伸外臣鬱慕之意。允合朝家體諒之政。而事係創行。不敢賁言云。敎以。依議施行。
정조 10년 · 강
京畿監司徐有防。以　寧陵沙汰處奉審形止啓。
정조 10년 · 목
該監司狀啓。依傳敎往復於補土堂上後。該牧使處別遣臣營裨。詳細知委。眼同看役矣。 驪州牧使李重馥牒呈內。沙汰處所馳進奉審。今十四日始役。申後遭雨停役。十五日沙汰四處。厚覆空石。稠插㭑木。沿間兩岸頹落八處。白虎邊土圮四處。亦爲覆空石插㭑木。同日酉時畢役。
정조 10년 · 목
以蔡弘履爲大司憲。李敬一爲大司諫。李濟萬爲司諫。 李萬應李之英爲掌令。 金熙采爲正言。 李勉兢李晴爲校理。 李庚運爲修撰。
정조 10년 · 강
臨殯宮親行朝上食。加漆仍召見三都監堂郞。
정조 10년 · 목
辰時。加漆四十五度。○兼春秋金珍恪書啓。敬奉聖諭。傳諭于判府事徐命善。則以爲。魂宮哭班。亦不敢進身之意。猥陳前席。伏想聖明。必記有之矣。伊後情勢。一倍難安。加漆入參。非所可論云。敎曰。時刻已過。予方整依待之。因卿之故。將致停撤。卿須念此事體之至重。卽爲入來事。更爲傳諭。金珍恪書啓。敬奉聖諭傳諭。于判府事徐命善。則以爲。加漆時大臣入參。重其事也。而適値諸大臣之有故。將無以推移備員。國體之苟艱。臣豈不念哉。顧臣危蹙之情。快難束帶赴公云。敎曰。以卿地處如是固執。非始慮所及。今日加漆。雖不得不昌熱躬臨若此則再明又當替行卿事乎臨時親行每患窘速。百官入參。今亦未能如例。來頭去就。卿須指一附奏事。更爲傳諭。○敎曰。當該史官及不飭之承旨竝禁推。又敎曰。 政院若能分明知委。使之往傳。則豈有此冒熱躬臨之擧乎。所謂史官亦以未瑩之。預備兼春秋送之。擧行節節駭然。該房承旨爲先罷職。下義禁府推考。又敎曰。近來承宣。行公差久。則無嚴莫甚。雖以今日言之。旣有親臨之命。則爲承宣者。嚴飭史官。促令往還。而不此之爲。促敎之下。視若尋常。竟至於冒熱躬臨。而時刻已迫。班儀未整。以至百官。亦不得入參。身在該房。慢忽如此。烏可不嚴處。況如李祖承之柔善者。不畏飭敎如此。則他承宣何言。雖似細事。此等處決不可放忽。前承旨李祖承拿推。以口招擧行。在囚諸人。勿以禁推施行。竝以拿處例擧行。以懲日後。以尊朝綱。○政院以判府事徐命善胥命金吾門外啓。敎曰。今旣親臨。不必胥命。安心勿待命事。遣史官傳諭。 注書尹光顏書啓。敬奉聖諭。傳諭于判府事徐命善。則以爲。緣臣不忠。竟致冒炎躬臨。至若再明又當替行之敎。尤萬萬抑塞。不知所以仰對也。臣同罪之人。旣停宿趼之望。則此是停望臣也。停望之人。何可自處大臣冒行大臣之事乎云。敎曰。停望云云。此何說也。大官寧有停望之理乎。李敬養事。事件各異。儒疏方張之時。遽擬官職。以此致有館疏中插入。儒生之越俎言事。固有罪矣。才已處分。而時吏判之伊後不得卽擬。豈有他哉。日前筵席。問于吏判。 吏判之言亦然。然則在卿尤無難安之事。設如卿疏云云。都政時擬卿於節使之望。此亦可謂停望乎。由前由後。萬萬無持疑之端。勿復控辭。仍參再明加漆之班。無使予冒熱躬臨事。更爲傳諭尹光顏書啓敬奉聖諭傳諭。于判府事徐命善。則以爲。開釋譬解。若是懇摯。且義同往役無關去就。謹當依聖敎。進與於再明哭班云。○禮曹判書尹蓍東啓言。親臨加漆。宗親文武百官。例爲進參。而今日無文跡頒布者。何以爲之。敎曰。今日勢難如例爲之。置之。又啓言。各道進香。今方擇日啓下。亦當撥馬知委矣。進香文。政府外諸上司。自各其司撰進事。曾有下敎。諸道進香文。亦令各其道臣撰進。而格式。則依本曹知委擧行。紫檀香精備。入盛香盒。差使員陪進之意。請分付。從之。○敎曰。俄因進香木事。發言端。而未及指一下敎矣。大抵木爲錢。錢爲貢價分徵。數雖零瑣。俱出於民邑。在前不無一二闊狹之例。丙申年。亦有故相判度支時可據之事。 惠堂俱兼都監堂上。以此知悉。相考前例。入侍時稟處。○訓鍊大將具善復啓言。 慶熙宮墻垣。近甚疎虞。且魂宮奉安之後。事面尤有所重。行巡軍數。不可膠守十名之例。 三軍門加數。各以羅卒十五名。將校二人。每夜定送。限天明警巡事。甚便好。從之。○魂宮都監都廳尹濩啓言。本都監物力中。米條十餘石。有不足之慮。更爲請得。然後可以繼用。與堂上請相議區劃。從之。○墓所都監都廳徐瀅修啓言。取考戊申壬申兩年儀軌。凡係木石之私儲取用者。多自戶曹給價矣。今番本都監私儲取用木石。請從兩年例給價。從之。○敎曰。今聞禮判言。 松都市民等。以輿士自願軍上來云。渠輩願赴之誠。雖難固拒。靷日尙餘一朔。許久滯京。必多貽弊之端。墓所程道不遠。僅用二運軍丁。以此以彼。渠輩久留。實爲無益。然豈令空還。明日許赴一日之役。仍令墓所都監。給回糧慰諭下送。下去後形止。令守臣狀聞。○戶曹判書趙時俊啓言。魂宮墓所守墓官入番宗室以下諸員。素膳粉藿節菜等各物種。貢人處皆以本色。逐日取用。 山蔘吉更價與膳。價。則以錢未布直下。竝計粉藿節菜等價。合折米爲二千六百七十餘石矣。今番祭需。旣命減省。則此等物種隨其多寡。宜有參量之道。至於墓所三年內祭奠所用生沈菜價米一百四十一石。同爲磨鍊於九司分定之中。出給司圃署貢人。而又自臣曹。以生沈菜價一千二百兩。出給園頭別監。使之進排。已成前例矣。別監則自以爲獨當進排。貢人則亦以爲渠本進排。臣意則貢人與別監。有難一存一減。渠等受價。量宜減數。分屬彼此。俾無混同濫下之弊。恐合事宜。敎曰。不必過加剋削。而魂宮葬後供上。旣命停減。則素膳價米。自在勿論中。至於蔘吉節菜等價。依例磨鍊。又啓言。禮葬後素膳價。旣因供上之停減。付之勿論中。而禮葬前。則取用已至三朔。餘數亦甚不多。請依前磨鍊。從之。○魂宮都監。以本都監書吏十四人處。各木一疋。依下敎題給啓。
정조 10년 · 강
命儀曹。贈玉帛題主。以親行磨鍊。
정조 10년 · 목
敎曰下玄室時贈玉帛立主時題主面等事當親行。令該曹知悉。竝依親臨　永祐園懿昭墓例。磨鍊儀註。動駕節次。亦以己酉辛未年例。參考磨鍊。又敎曰。 禮判旣承筵敎。靷日隨詣時服色。依己辛兩壬等年例。當磨鍊。靈輿有陪從群官。路祭有奉辭百官。大駕陪從。以大臣一員。 六曹堂郞各一員進參。又敎曰。來十九日動駕。依壬申等年例。以駕轎作行。翌曉行朝上食。先還慶熙宮。返虞節次。進去大臣以下。與都監諸臣。主管檢飭事。預爲知悉。○禮曹判書尹蓍東啓言。陪從百官旣以白布天翼隨駕。則留都百官之祗迎祗送。亦當以白布天翼磨鍊矣。敎曰。旣與郊幸時迎送有異。以白布團領爲之。出宮時則勢將未及改着。祗送服色。不必別爲磨鍊矣。
정조 10년 · 강
命靷行時閣臣參班。
정조 10년 · 목
敎曰。昨聞閣臣筵奏。今番發靷班次獨漏云。依所請。時原任閣臣參班事分付。元節目改付標。又敎曰。參班有命。 時任閣臣不可不備員。二提學趙㻐時在藩任。勢難來參。今姑許遞。今日政。以在京無故人擬入。
정조 10년 · 강
特敍罷削及收職牒人。仍付軍銜。使參進香班。
정조 10년 · 목
敎曰。 政府進香。只隔數日。東西班文蔭武罷削及收職牒人員。竝令吏兵曹別單書入。待下批敍用。仍令該曹。口傳付軍職。使之參班。○吏曹堂上罷職人洪良浩黃昇源李夔李敬一李時秀李潤彬。 以上竝敍用。削職人趙衍德給牒敍用。堂下罷職人鄭若淳金德老車鳳運鄭來鼎蔡敏恭李尙烈兪彥鏽金泗昌朴猷煥李師濂金光岳沈能翼李尙度趙錫晦洪義浩朴廣源朴基正尹翊東李漵李思祚宋銓李壽咸宋民載徐有鍊韓商新鄭晚錫。 以上幷敍用。堂上收職牒人李夔。蕩滌敍用。堂下收職牒人李漢龍吳在文李命瑀朴猷煥李得泌李之翼。 竝蕩滌敍用。○兵曹堂上收職牒人李文德金㷞李運祥鄭觀采許近堂下收職牒人尹宅輝黃致顯卞璞。 以上幷蕩滌敍用。堂上職牒還授人李壽鵬朴光廸。罷職人鄭好仁。以上敍用。罷黜人李邦祚。堂下罷黜人柳晦源金佺。 以上敍用。
정조 10년 · 강
禮曹。以殯宮魂宮閏七月內祭奠及京外進香日時啓。
정조 10년 · 목
祭奠日時。朔尊朝奠。閏七月初一日辰時兼行。結裹後別奠。初三日隨時。望奠朝奠十五日辰時兼行。啓欑室後別奠。十八日巳時。祖奠同日日晡時。遣奠祭十九日丑時先行。殯宮解謝祭同日臨時。再虞祭二十日柔日行。三虞祭二十二日柔日行。四虞祭二十四日柔日行。五虞祭二十五日剛日行。卒哭祭二十七日剛日行。○進香日時。 議政府七月二十二日辰時。宗親府二十三日卯時。 儀賓府二十四日卯時。敦寧府二十六日午時。 忠勳府三十日申時。京畿閏七月初四日辰時。 忠淸道初五日卯時。黃海道初六日卯時。原春道初八日卯時。全羅道十二日卯時。平安道十三日卯時。慶尙道十五日申時。 咸鏡道十六日辰時。
정조 10년 · 강
寧陵補土。命具善復李文源監董。
정조 10년 · 목
敎曰。　寧陵曲墻近處沙汰處補土之役。不容遲緩。當待秋晴。卽爲卜日擧行事。曾有下敎。莫重役事。宜付熟手。以　英陵補土堂上具善復李文源仍察。主管物力。朝筵已拮據。役處有下敎事。堂上李文源使之來待。此係莫重之役。決非言私之事。況往役異於官職。若以向來人言引義。則是大關分義。以此各別嚴飭。○政院以知義禁李文源違牌啓。敎曰。官職則宜有一番曲諒許遞。補土堂上旣有來待之命。卽爲入侍。
정조 10년 · 강
禮曹進私家停祭當否收議。
정조 10년 · 목
該曹啓言。因正言崔守忱上疏。問議于時原任大臣。則領議政鄭存謙以爲。國家祀典旣行。則私家行祭勿禁。旣在補編受　敎。且先正之議。國葬前忌祭喪祭。略具以行云。士夫家。今宜倣此行之。向日已有獻議。今豈有他見云。領府事金尙喆病不獻議。判府事徐命善情勢危戲。不得獻議。 領敦寧洪樂性以爲。月前禮曹草記。考據明的。臣無容更議云。判府事李福源以爲。小喪之許行私祭。不但已例之可據。臺臣疏語。以大小喪卒哭前。幷廢私祭爲當。恐太無輕重差等云。 判府事金熤以爲。前有所陳。今無容更瀆云。
정조 10년 · 강
命扈衛軍官洪樂鉉。直赴殿試。
정조 10년 · 목
因都總府中日試記單子。敎曰。邊五中五分以上例有直赴殿試之例。而今此扈衛軍官閑良洪樂鉉之貫四中八分。可謂罕聞之實才。特爲直赴殿試。令政院成給帖文。
정조 10년 · 강
校理李勉兢李晴。 修撰李庚運聯箚。賜批。
정조 10년 · 목
箚略曰。丙申春以來。義理炳若。今者李東馨之疏中一二句語。萬萬凶慘。究厥罪狀。合置重辟。而止於竄配。其可曰國有法乎。竊恐昭揭之義理。由是沈晦。臣謂竄配罪人李東馨。設鞫嚴問。快施當律。斷不可已也。至於近日。大僚三司之事。竊有所慨惜者。東馨疏以後。殆至數朔。終無一言。藉曰泛忽看過。不知指意。不知已其罪也。況於伊日批旨。已諭剖柝之敎。三昨賓筵。又下洞諭之音。則其可曰不知而不言乎。大僚則乍發而卽止。 三司則隨衆而旋退。擧措顚錯。莫此爲甚。譴罷之命。只下於大僚判削之罰。不及於三司。竊不勝訝惑之至。伏願伊日三司諸臣。幷施削職之典。批以。始又交章煩聒寧有從施之理乎。○政院以副修撰申馥。陳疏徑出。請推考。敎曰情勢似然。與被論三司幷許遞。今日政差出。
정조 10년 · 목
持平張至冕啓請李東馨拿鞫嚴問。日昨賓筵。東馨之情節昭著。而入侍三司。竟無一言。請前大司憲尹師國。前大司諫吳大益。幷施刊改。其餘三司。一幷削職。批以。昨日處分自有裁量。此啓是豈說往說來之事。都憲掇拾之習。方欲處分。況前啓之謄傳乎。事關丙申春獄。無不旣發卽停。爾等須念此箇義理。更勿持疑。反致葛藤。 三司事究竟無期。今姑依啓。 正言金熙采啓請東馨鞫問。批以。憲批已有下敎矣。
정조 10년 · 강
持平任長源上疏。賜批。
정조 10년 · 목
疏陳七條。一曰懋聖學。二曰嚴懲討。三曰奬節義。四曰立紀綱。五曰勉修省。六曰廣聰明。七曰思變通。凡累萬言。批以。諸條陳勉。無非切實。爾於新入之初。有此言事。極用嘉乃。當體念。爾其勿辭察職。
정조 10년 · 강
禁府以時囚勘律啓。
정조 10년 · 목
該府啓言。時囚李祖承。大臣傳諭之際。不能恪勤擧行罪。杖一百收贖。 朴蓍壽金珍恪。傳諭稽滯罪。各杖一百收贖。告身盡行追奪。敎以。如有功議。各減一等。
정조 10년 · 강
以洪仁浩趙衍德爲承旨。 李崇祜爲同義禁。 竝前望也。
정조 10년 · 강
有政。吏曹判書兪彦鎬。參判趙時偉進。
정조 10년 · 목
以具明謙爲承旨。 李性源爲 　奎章閣提學。金宇鎭爲吏曹參議。趙城鎭爲大司諫。 崔守忱爲持平。洪樂淵爲獻納。 曺允大爲副校理。 李太亨尹序東爲副修撰。李度默爲同義禁。吳載純爲同經筵。
정조 10년 · 강
遞待敎李崑秀職。
정조 10년 · 강
江華留守朴祐源。以　長寧殿雨漏處奉審形止啓。
정조 10년 · 목
該留守狀啓。奉審　本殿。則第二室東邊退外道里。自北第二間四五椽間一處及東北間簷外春舌一處。果爲滲漏。 神門及香門樑上塗灰。間間剝落。內墻東邊四把。亦爲頹圮。此與閤內有頉。差有間焉。移安一節。事體重大。如非升屋改瓦之處。則設梯修改。曾有已例。請令該曹稟處。
정조 10년 · 강
召見魂宮都監堂郞戶判于殯宮。